钦定古今图书集成/历象汇编/岁功典/第051卷 > 《湖广志书》 > 德安府
## 钦定古今图书集成/历象汇编/岁功典/第051卷 > 《湖广志书》 > 德安府

午日造龙舟、角黍以吊屈原。俗误为“禳时令”，故敛赀
以醮，后则聚饮方散。女未字者，婿家送花币果羹曰
“贺节”，女家酬亦如之。然先数日举行，不拘午日也。

===云梦县===五月五日赛龙舟因邑河水浅作旱龙，缚竹为之，剪
五色绫缎为鳞甲，设层楼飞阁于其脊，缀以翡翠文
锦，中塑忠臣屈原、孝女曹娥，俗称娥为“游江女娘”，及
瘟司水神像。蟒袍锦带，珠冠剑佩，傍列水手十馀，装
束整丽，择日出行。金鼓箫板旗帜济济导龙而游，曰
“迎船。”好事者取传奇中古事，扮肖人物，极其诡丽，用
铁干撑之空中，前后轮转，宛若半仙之戏，彼此角胜。
自前月廿外至此日，无日不然。次日用牲牢酒体、角
黍、时果祭之，极其敬畏。又以茶米楮币实仓中，若饯
赆然。仍如前仪导送水涯，合炬焚之，曰“送船。”